Covid-19-statistieke: Meeste nuwe gevalle steeds in Gauteng(Argieffoto: Unsplash) Die 4 322 nuwe Covid-19-gevalle wat in Suid-Afrika bevestig is, het die positiwiteitskoers tot 10,6% laat toeneem en altesame 3 568 900 laboratoriumbevestigde gevalle is sedert die uitbreking van die pandemie aangemeld. Die positiwiteitskoers het ŉ dag tevore op 9,2% gestaan. Die sewedaggemiddeld is laer (11,4%) as ŉ dag tevore (12,1%), sê die Nasionale Instituut vir Oordraagbare Siektes (Nios). Altesame 3 390 027 mense het reeds van die virus herstel, ŉ koers van amper 95%. Die meeste nuwe gevalle is steeds in Gauteng (24%), gevolg deur die Wes-Kaap (23%), KwaZulu-Natal (16%), Limpopo (11%), die Oos-Kaap (8%), die Vrystaat, Mpumalanga en Noordwes (5% elk) en die Noord-Kaap (4%). Daar is tans 85 166 aktiewe gevalle van die virus en 40 654 toetse is sedert die vorige verslag gedoen. Nog 36 sterftes is oor die vorige 24 tot 48 uur bevestig, terwyl 120 vorige sterftes bygewerk is. Dit bring die algehele sterftesyfer op 93 707 te staan. Altesame 7 199 mense met Covid-19 is tans in hospitale, nadat nog 162 mense opgeneem is. Nog 74 305 dosisse van die Covid-19-entstof is ook Woensdag toegedien.